Document ID: 32004L0103

32004L0103
L 313/16
JURNALUL OFÍCIAL AL UNIUNII EUROPENE
DIRECTIVA 2004/103/CE A COMISIEI
din 7 octombrie 2004
privind controalele de identitate și controalele de sănătate ale plantelor, produselor vegetale și altor obiecte incluse în partea B din anexa V la Directiva 2000/29/CE a Consiliului, care pot fi efectuate în alt loc decât punctul de intrare în Comunitate sau într-un loc situat în apropiere, și de stabilire a condițiilor care reglementează aceste controale
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 13c alineatul (2) literele (d) și (e) și articolul 13c alineatul (4) al patrulea și al cincilea paragraf,
întrucât:
(1)
În conformitate cu Directiva 2000/29/CE este necesar ca, în principiu, plantele, produsele vegetale și alte obiecte incluse la anexa V partea B la această directivă, provenind din țări terțe, să fie supuse unor controale de identitate și unor controale fitosanitare la punctul de intrare în Comunitate sau într-un loc situat în apropiere.
(2)
În caz de tranzit al mărfurilor necomunitare, aceste controale de identitate și controale fitosanitare pot fi, de asemenea, efectuate în spațiile organismului oficial de destinație sau în alt loc situat în apropiere. În alte cazuri, aceste controale pot fi efectuate la locul de destinație, de exemplu la locul de producție, cu condiția furnizării unor garanții și documente specifice în ceea ce privește transportul de plante, produse vegetale sau alte obiecte.
(3)
Ar trebui precizate cazurile în care trebuie efectuate controale de identitate și controale fitosanitare la locul de destinație.
(4)
Pentru a preveni orice risc de răspândire a organismelor dăunătoare în timpul transportului, este necesar să se adopte dispoziții în ceea ce privește garanțiile și documentele specifice de transport.
(5)
Este oportun să se stabilească condiții minime pentru realizarea controalelor de identitate și a controalelor fitosanitare atât în ceea ce privește prescripțiile tehnice aplicabile organismelor oficiale împuternicite cu inspecțiile la locurile de destinație, cât și instalațiile, instrumentele și echipamentele care permit acestor organisme oficiale să efectueze controalele menționate.
(6)
Ar trebui stabilite modalitățile de cooperare între organismele oficiale competente și birourile vamale, inclusiv documentele tip care trebuie utilizate în cadrul acestei cooperări, mijloacele de transmisie a acestor documente și procedurile referitoare la schimburile de informații.
(7)
Măsurile prevăzute de prezenta directivă sunt conforme cu avizul Comitetului permanent fitosanitar,
ADOPTĂ PREZENTA DIRECTIVĂ:
Articolul 1
(1) Prezenta directivă se aplică plantelor, produselor vegetale și altor obiecte provenind din țări terțe, incluse la anexa V partea B la Directiva 2000/29/CE (denumite în continuare „produse în cauză”). În cazurile și împrejurările definite prin prezenta directivă, statele membre pot prevedea posibilitatea de a efectua în alt loc controalele menționate la articolul 13a alineatul (1) litera (b) punctele (ii) și (iii) din Directiva 2000/29/CE pentru produsele în cauză. În cazul tranzitului mărfurilor necomunitare prevăzut la articolul 13c alineatul (2) litera (c) din Directiva 2000/29/CE, inspecțiile se pot efectua în spațiile organismului oficial de la locul de destinație sau în alt loc, situat în apropiere, atunci când condițiile prevăzute la alineatul (2) sunt îndeplinite. În cazurile prevăzute la articolul 13c alineatul (2) litera (d) din Directiva 2000/29/CE, controalele se pot efectua la locul de destinație, de exemplu la locul de producție, cu condiția să se respecte condițiile prevăzute la alineatul (2).
(2) Condițiile prevăzute la alineatul (1) sunt următoarele:
(a)
organismele oficiale de la punctele de intrare și de destinație hotărăsc, după caz, pe baza unui acord între organismele oficiale responsabile din statele membre, că aceste controale de identitate și controale fitosanitare (denumite în continuare „controale”) ar putea fi efectuate în mod mai riguros într-un alt loc decât punctul de intrare în Comunitate sau într-un loc situat în apropiere
și
(b)
orice importator - sau orice altă persoană responsabilă de la locurile sau de la spațiile în care urmează să se efectueze controalele - (denumit în continuare „solicitant”) al unui lot compus din produsele în cauză a obținut autorizația, în conformitate cu procedura de autorizare definită la articolul 2 alineatul (2), de a efectua controalele într-un „loc de inspecție autorizat”, și anume:
-
în cazul tranzitului de mărfuri necomunitare prevăzut la articolul 13c alineatul (2) litera (c) din Directiva 2000/29/CE:
-
spațiile organismului oficial de la locul de destinație sau
-
un loc situat în apropierea acestor spații, desemnat sau autorizat de autoritățile vamale și de organismul oficial responsabil sau
-
în cazurile prevăzute la articolul 13c alineatul (2) litera (d) din Directiva 2000/29/CE:
-
un loc de destinație autorizat de organismul oficial și de autoritățile vamale responsabile din zona în care este situat acest loc de destinație
și
(c)
garanțiile și documentele specifice referitoare la transportul unui lot compus din produsele în cauză (denumit în continuare „lotul”) către locul de inspecție autorizat sunt prezentate și, după caz, se îndeplinesc condițiile minime pentru depozitarea acestor produse în locurile de inspecție.
(3) Garanțiile specifice, documentele și condițiile minime prevăzute la alineatul (2) litera (c) sunt următoarele:
(a)
ambalajul lotului sau mijloacele de transport utilizate pentru transportul acestui lot sunt închise sau sigilate astfel încât produsele în cauză nu pot provoca infestare sau infectare în timpul transportului până la locul de inspecție autorizat și nu sunt de natură să modifice identitatea produselor. În cazurile motivate corespunzător, organismele oficiale responsabile ale statelor membre pot admite loturi care nu sunt închise sau sigilate, cu condiția ca produsele în cauză să nu poată provoca vreo infestare sau infectare în timpul transportului până la locul de inspecție autorizat;
(b)
lotul se transportă până la locul de inspecție autorizat. Nu se admite nicio modificare a locului de inspecție cu excepția autorizației organismelor oficiale responsabile la punctul de intrare și la locul de destinație dorit și a autorităților vamale responsabile din zona în care este situat locul de inspecție desemnat;
(c)
fără a aduce atingere certificatelor prevăzute la articolul 13 alineatul (1) din Directiva 2000/29/CE, lotul este însoțit de un „document fitosanitar de transport” care conține informațiile solicitate în conformitate cu modelul prezentat la anexa la prezenta directivă. Documentul se completează la mașina de scris sau de mână cu litere majuscule lizibile sau pe cale electronică, în acord cu organismele oficiale responsabile de la punctele de intrare și de destinație și este redactat în cel puțin una dintre limbile oficiale ale Comunității;
(d)
rubricile corespunzătoare din documentul prevăzut la alineatul (3) litera (c) se completează și se semnează de către importatorul lotului, sub controlul organismului oficial de la punctul de intrare;
(e)
în cazurile prevăzute la alineatul (2) litera (b) a doua liniuță, depozitarea lotului la locul de inspecție autorizat se efectuează astfel încât produsele care compun lotul sunt separate de mărfurile comunitare și de loturile infestate sau suspecte de a fi infectate cu organisme dăunătoare.
Articolul 2
(1) Statele membre se asigură că se stabilește o procedură de autorizare în conformitate cu alineatele (2), (3) și (4) pentru evaluarea și, după caz, aprobarea relevanței pe plan fitosanitar a executării controalelor la locurile propuse ca locuri de inspecție autorizate.
(2) Procedura prevăzută la alineatul (1) prevede că, în cazul în care controalele sunt destinate să fie efectuate în locuri de inspecție autorizate, se adresează o cerere organismelor oficiale responsabile împuternicite cu executarea acestor controale pentru ca acestea să fie efectuate în locurile indicate în cerere.
(3) Cererea cuprinde un dosar tehnic care permite să se stabilească dacă locurile propuse pot fi autorizate ca locuri de inspecție și, în special, următoarele elemente:
(a)
informațiile referitoare la produsele în cauză destinate importului și la locurile în care produsele importate în cauză vor fi antrepozitate sau conservate până la comunicarea ultimelor rezultate ale controalelor și în special informațiile privind modul în care se asigură separarea prevăzută la articolul 1 alineatul (3) litera (e) și
(b)
după caz, atunci când produsele în cauză sunt destinate unei persoane care beneficiază de statutul de „destinatar autorizat” și îndeplinesc condițiile stabilite la articolul 406 din Regulamentul (CEE) nr. 2454/93 al Comisiei (2) sau atunci când locurile în cauză sunt supuse unei autorizații în sensul articolului 497 din regulamentul menționat, documentele justificative corespunzătoare.
(4) Statele membre se asigură ca cererea prevăzută la alineatul (2) să fie înregistrată și ca organismele oficiale responsabile:
(a)
să examineze informațiile care figurează în cerere;
(b)
să evalueze dacă este oportun să se efectueze controalele în locurile de inspecție propuse, care trebuie să îndeplinească cerințe minime, care sunt cel puțin cele stabilite la alineatul (3) literele (b) și (c) din anexa la Directiva 98/22/CE a Comisiei (3), sau alte cerințe pe care statele membre le pot impune în mod nediscriminatoriu și care se justifică din punct de vedere al eficienței inspecțiilor;
(c)
să adreseze un răspuns solicitantului indicând:
(i)
că cererea poate fi acceptată și că locurile în cauză sunt desemnate ca locuri de inspecție autorizate sau
(ii)
că cererea nu poate fi acceptată și pentru ce motiv.
(5) Statele membre pun la dispoziția Comisiei și a statelor membre lista actualizată a locurilor de inspecție autorizate.
(6) Statele membre se asigură ca organismele oficiale responsabile să ia măsurile necesare în cazul în care se stabilește că anumite elemente ar putea împiedica desfășurarea controalelor la locurile de inspecție autorizate situate pe teritoriul lor.
Statele membre notifică Comisiei și statelor membre în cauză toate cazurile grave de nerespectare a condițiilor aplicabile unui loc de inspecție autorizat.
Articolul 3
Statele membre se asigură ca importatorul loturilor pentru care s-a hotărât că se pot efectua controale într-un loc de inspecție autorizat să fie supus următoarelor obligații, fără a aduce atingere celor care sunt stabilite în Directiva 92/90/CEE a Comisiei (4):
(a)
importatorul notifică organismului oficial responsabil de la locul de destinație cu suficient timp înainte introducerea produselor în cauză, și anume următoarele date:
(i)
numele, adresa și poziția geografică a locului de inspecție autorizat;
(ii)
data și ora sosirii prevăzute a produselor în cauză la locul de inspecție autorizat;
(iii)
dacă este posibil, numărul de serie individual al documentului fitosanitar de transport prevăzut la articolul 1 alineatul (3) litera (c);
(iv)
dacă este posibil, data și locul eliberării documentului fitosanitar de transport prevăzut la articolul 1 alineatul (3) litera (c);
(v)
numele, adresa și numărul de înregistrare oficial al importatorului;
(vi)
numărul de referință al certificatului fitosanitar și/sau al certificatului fitosanitar de reexport sau al oricărui alt document fitosanitar solicitat;
(b)
importatorul notifică organismului oficial responsabil de la locul de destinație orice modificare adusă informațiilor furnizate în conformitate cu litera (a).
Articolul 4
Statele membre se asigură ca toate controalele produselor în cauză efectuate la locurile de inspecție autorizate să respecte condițiile minime, care sunt cel puțin cele stabilite la punctele (1), (2) și (3) (a) din anexa la Directiva 98/22/CE a Comisiei, sau alte cerințe pe care statele membre le pot impune în mod nediscriminatoriu și care se justifică din punct de vedere al eficienței inspecțiilor.
Articolul 5
Statele membre pot stabili condiții suplimentare, considerate necesare pentru desemnarea unui loc propus ca loc de inspecție autorizat.
Articolul 6
(1) Statele membre asigură, după caz, cooperarea între:
(a)
organismul oficial de la punctul de intrare și organismul oficial de la locul de destinație
și
(b)
organismul oficial de la punctul de intrare și biroul vamal de la punctul de intrare
și
(c)
organismul oficial de la locul de destinație și biroul vamal de la locul de destinație
și
(d)
organismul oficial de la punctul de intrare și biroul vamal de la locul de destinație
datorită schimbului de informații relevante privind plantele, produsele vegetale și alte obiecte destinate a fi importate, ambalajului acestora și mijloacelor de transport utilizate, transmise în scris sau pe cale electronică cu ajutorul documentului fitosanitar de transport prevăzut la articolul 1 alineatul (3) litera (c).
(2) În cazul în care punctul de intrare în Comunitate a produselor în cauză și locul de inspecție autorizat nu sunt situate în același stat membru, lotul poate fi expediat și controalele se pot efectua într-un un loc de inspecție autorizat, pe baza unui acord între organismele oficiale responsabile ale statelor membre în cauză. Pe documentul fitosanitar de transport se indică faptul că organismele oficiale ale statelor membre în cauză au ajuns la un acord.
(3) După inspectarea produselor la locul de inspecție autorizat, organismul oficial de la locul de destinație certifică, prin aplicarea ștampilei de serviciu și înscrierea datei pe documentul fitosanitar de transport, că s-au efectuat controalele de identitate și controalele fitosanitare corespunzătoare prevăzute la articolul 13a alineatul (1) litera (b) punctele (ii) și (iii) din Directiva 2000/29/CE. Rezultatul acestor controale se indică în rubrica „decizie”. Această dispoziție se aplică mutatis mutandis în cazul în care s-au efectuat și controalele documentelor prevăzute la articolul 13c alineatul (2) litera (a) din Directiva 2000/29/CE.
(4) În cazul în care controalele prevăzute la alineatul (3) au ca rezultat o „respingere”, lotul și documentul fitosanitar de transport care îl însoțește sunt prezentate autorităților vamale responsabile din zona „locului de inspecție autorizat”, astfel încât lotul să poată fi supus procedurii vamale corespunzătoare prevăzute la articolul 13 alineatul (1) din Directiva 2000/29/CE. Documentul fitosanitar de transport nu mai trebuie să însoțească lotul; acest document sau o copie a acestuia se păstrează timp de cel puțin un an de către organismul oficial de la locul de destinație.
(5) În cazul în care controalele prevăzute la alineatul (3) au ca rezultat obligația de a transporta produsele în cauză în Comunitate către o destinație situată în afara Comunității, produsele rămân sub supraveghere vamală până la reexportul acestora.
Articolul 7
Prezenta directivă va fi reexaminată până la 1 ianuarie 2007.
Articolul 8
(1) Statele membre adoptă și publică până la 31 decembrie 2004 actele cu putere de lege și actele administrative necesare pentru a se conforma prezentei directive. Comisiei îi este comunicat de îndată de către statele membre textul acestor dispoziții, precum și un tabel de corespondență între aceste dispoziții și prezenta directivă.
Acestea aplică dispozițiile în cauză de la 1 ianuarie 2005.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi este comunicat de către statele membre textul principalelor dispoziții de drept intern pe care le adoptă în domeniul reglementat de prezenta directivă.
Articolul 9
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 10
Prezenta directivă se adresează statelor membre.
Adoptată la Bruxelles, 7 octombrie 2004.

Labels: 20
3
6